Кыргыз Билим Берүү Академиясы (КББА)
Кыргыз Билим Берүү Академиясы (КББА) — мамлекеттик илимий мекеме. 1951-92-ж. Кыргыз педагогикалык илимий-изилдөө институту (КырПИИИ), 1991-2003-ж. Кыргыз билим берүү институту (КББИ), Информатика жана информ. технологиялар институту бириктирилип, КР Өкмөтүнүн токтомунун негизинде 2002-ж. 3-сентябрда КББА болуп түзүлгөн. Милдеттери: билим берүүнүн натыйжалуулугун арттыруу, сапатын жогорулатуу, дүйнөлүк билим берүү мейкиндигине киришүүсү, илимийпедагогикалык уюмдарды бириктирип, билим берүүнүн теор. жана практикалык маселелерин чечүү; мектепке чейинки, мектептик, орто жана жогорку кесиптик билим берүүнүн фундаменталдык жана колдонмо изилдөө багыттарын аныктоо жана изилдөө; окуу-тарбия процессин илимий-теор., илимийметодикалык жактан камсыздоо; педагогикалык кадрлардын квалификациясын жогорулатуу, даярдоо жана кайра даярдоо; билим берүүнү информациялаштыруу жана башка КББАда 4 борбор жана 1 бөлүм иштейт: 1) мектеп жана мектепке чейинки билим берүү борбору; 2) педагогикалык кадрлардын квалификациясын жогорулатуу, даярдоо жана кайра даярдоо борбору. 1945-ж. Мугалимдердин квалификациясын жогорулатуу институтунун негизинде түзүлгөн. Ю. М. Мусин, Б. К. Кадырова, Т. О. Өскөнбаев, Н. М. Чжен жана башка институттун уюштуруучулары болушкан; 3) кесиптик билим берүү борбору 1997-ж. уюшулган; 4) инновациялык-информ. технологиялар борбору; 1975-ж. жогорку окуу жайлар аралык эсептөө борбору болуп түзүлгөн, кийин Республикалык жаңы маалымат технологиялар борбору, 1999-ж. Информатика жана информ. технологиялар институтуту, 2003-жылдан Инновациялык-информ. технологиялар борбору болуп, КББАнын курамына кирген; 5) уюштуруу, илимийметодикалык жана басма иштер бөлүмү. «Кыргыз билим берүү академиясынын кабарларын» чыгарат. КББАнын илимий китепканасы, окуу кабинеттери бар; чакан басмаканасы керектүү жабдыктар менен жабдылган. Президенттери: А. Жайнаков (2003), К. А. Калдыбаев (2003-07), А. М. Мамытов (2007-жылдан). 
Билим берүү

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9